หุ้นบ่ายร่วงหลุด 10 จุด
หุ้นไทยเปิดตลาดบ่ายร่วง 12&nbsp; จุด ลือแบงก์ชาติออกมาตรการควบคุมเงินทุนไหลเข้า
14 ก.ย. 2553

หุ้นไทยเปิดตลาดบ่ายร่วง 12  จุด ลือแบงก์ชาติออกมาตรการควบคุมเงินทุนไหลเข้า 
ภาวะการลงทุนในตลาดหลักทรัพย์ช่วงบ่ายวันนี้ ( 14 ก.ย.) เปิดตลาดมีแรงเทขายหุ้นออกมาต่อเนื่อง ซึ่งส่วนใหญ่เป็นหุ้นขนาดใหญ่ในกลุ่มหลักเช่น พลังงาน ธนาคารพาณิชย์ และวัสดุก่อสร้าง ส่งผลให้ดัชนีเปิดช่วงบ่าย ปรับตัวลงกว่า7 จุด ที่ 927.89 จุด และไหลลงต่อเนื่อง เวลา 15.44 น. ลงไปลึก 924.51 ลดลง 12.53 จุด    มูลค่าซื้อขาย 27,427 ล้านบาท 
แหล่งข่าวจากโบรกเกอร์กล่าวว่า สาเหตุที่ตลาดหุ้นมีแรงขายมาก เนื่องจากมีข่าวลือตามห้องค้าตั้งแต่ก่อนเปิดตลาด ว่าธนาคารแห่งประเทศไทย จะออกมาตรการสกัดเงินไหลเข้าจากต่างประเทศ ซึ่งเป็นสาเหตุให้เงินบาทเทียบดอลลาร์แข็งต่อเนื่อง ทำให้นักลงทุนเกิดความกังวลและเทขายหุ้นออกมา 
“ช่วงนี้มีลือทุกวันและไม่รู้ว่าแบงก์ชาติจะออกมาตรการเมื่อไร แรงแค่ไหน คิดว่าถ้าเงินบาทไม่อ่อน ก็ไม่เลิกลือ” แหล่งข่าวกล่าว
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน กล่าวว่า นักลงทุนหาจังหวะขาย  ซึ่งช่วงปลายตลาดเช้ามีข่าวลือแบงก์ชาติจะออกมาตรการควบคุมการไหลเข้าเงินทุนต่างชาติ ทำให้ตลาดหุ้นเกิดความกังวลและขายหุ้นออกมา แต่เชื่อว่าผลที่ออกมาไม่น่ารุนแรง